Kegyelem nektek és békesség Istentől a mi Atyánktól és az Úr Jézus Krisztustól!

5Móz 5, 5b-10  
*Én ott álltam akkor köztetek és az ÚR között, mert ti féltetek a tűztől, és nem mertetek felmenni a hegyre. Így mondtam el nektek az ÚR igéit: 6Én, az ÚR vagyok a te Istened, aki kihoztalak téged Egyiptom földjéről, a szolgaság házából. 7Ne legyen más istened rajtam kívül!  
8Ne csinálj magadnak semmiféle bálványszobrot azoknak a képmására, amik fenn az égben, lenn a földön vagy a föld alatt a vízben vannak. 9Ne imádd és ne tiszteld azokat, mert én, az ÚR, a te Istened, féltőn szerető Isten vagyok! Megbüntetem az atyák bűnéért a fiakat is három, sőt négy nemzedéken át, ha gyűlölnek engem. 10De irgalmasan bánok ezer nemzedéken át azokkal, akik szeretnek engem, és megtartják parancsolataimat.*

Szabadságra hívott Gyülekezet!

Egy gyermeknek sem szabadna úgy felnőnie, hogy félelmet, rettegést érez, tapasztal meg a szüleivel szemben. Rendkívül egészségtelen kapcsolat alakul ki az ilyen helyzetekből, főleg, ha a szülő tudatosan jut el arra a pontra, hogy az erő, a hatalom fitogtatásával kell érvényt szereznie az akaratának. Nem csak szülő-gyermek kapcsolatra igaz ez, hanem felettes és alárendelt szituációjában mindig. Tudjuk jól milyen az, ha az állam a félelemkeltés, vagy az erőszak eszközeivel akar rendet fenntartani. Annak sosem békesség, hanem szabadságharc a vége. Vagy láthattuk ugyanezt a reformáció kapcsán is. Mikor a hatalmat gyakorló egyházi réteg torz törvénykezésekkel, kiátkozással való fenyegetéssel, és akár halálos ítéletekkel akarta fenntartani a hamisságot. Akkor is lázadás és végül gyűlölködő hangoktól zengő egyházszakadás lett a következmény. Protestáltak, tiltakoztak, azaz tanúskodtak valami ellen, mégpedig a hazugságok és a szolgaság ellen.

Mai alapigénkből Istent két féle képen láthatja meg az ember. Egy részről láthatja ellentmondást nem tűrő Hatalomnak, akitől rettegnie kell. Hiszen lássuk be, annak, aki elutasítja Jézus Krisztust, ez a kijelentés: „*Megbüntetem az atyák bűnéért a fiakat is három, sőt négy nemzedéken át, ha gyűlölnek engem. 10De irgalmasan bánok ezer nemzedéken át azokkal, akik szeretnek engem, és megtartják parancsolataimat.”*- ez igencsak félelmetesen hathat. A Szülő, a Hatalom, aki nem ismer csak feketét és fehéret, az Ő akaratának megfelelőt, és az attól eltérőt. Nincs köztes, nincs közös szintézis, csak a fellebbezhetetlen végesség. És így elnyomó hatalomnak fogja fel az ember Istent, aki ellen lázadni kell, akinek a mindenhatóságából köszöni szépen, de a teremtmény nem kér.   
Érthetőnek tűnik ez a fajta hozzáállás, sőt néhány mondattal ezelőtt még én is épp azt fejtegettem, hogy egy elnyomó hatalom uralma csak a szabadságért való harcba végződhet. Azonban azt kell észrevegyük, hogy aki ezt fogja meg Istennek ebből a kijelentéséből, azaz, hogy az Úr büntető és hatalmát fitogtató Atya az Ő gyermekeivel, mi emberekkel szemben, az épp úgy vak és süket, mint ahogy a Bűnbeesés történetében azzá válik az ember. Olyanná, aki nem látja meg, nem hallja meg és nem is akarja megtapasztalni, azaz megérteni a tézist, az Isten egyértelmű kijelentését, azaz, hogy Ő, a Teremtő, szeretetével vette körül a teremtményt és csakis az áldásaival fordult felé, ami által meg volt mindene, hiszen ott lehetett a Mindenható közvetlen közelében. Erre pedig elvakultan és értetlenné válva azt mondja az ember - te is és én is -, hogy „jobb nekem a magam urának lennem, mert mi van, ha mégis ártani fogsz nekem?”. Létrehozunk az Úr szeretetével szemben egy antitézist, egy ellenállítást, aminek semmilyen tapasztalati alapja nincs és azt követeljük Istentől, hogy Ő vegye figyelembe ezt az álláspontot és ismerje el, hogy nekünk van okunk bizalmatlankodni vele szemben. Próbáljuk belekényszeríteni olyan szerepekbe, mint a büntető, a kegyetlen, a pusztító, a haragos és így tovább, hogy minél inkább megokolhassuk a bizalmatlanságunkat. Ha kell kiforgatjuk a bibliai igehelyeket is, magát az Úr szavát és azt is megpróbáljuk felhasználni Ellene.

Épp olyanok vagyunk ebben ma is, mint az igénkben a Sínai-hegynél álló héber nép. Akik nem mernek odaállni az Úr elé, nem mernek találkozni azzal, aki nem kevés csoda sorával épp kiszabadította őket az egyiptomi fogságból és megtartotta őket a pusztai út során is, és inkább hamis emlékeket gyártanak maguknak és azt mondják, hogy Isten az egyiptomi húsos fazekak mellől szólította el őket. Pedig hol voltak ott húsos fazekak? Szolgaság volt és jajkiáltások. Nem az Úr rángatta el őket a biztonságból, nem áldozatot kért tőlük, épp ők kiáltottak, könyörögtek a szabadulásért. Így olvassuk ezt: *„Bizony, eljutott hozzám Izráel fiainak segélykiáltása; látom is, hogy mennyire sanyargatják őket az egyiptomiak.”*. De most mégis úgy viselkednek, mintha félniük kellene az Úrtól és Mózes ezt a szemükre is veti: „*Én ott álltam akkor köztetek és az ÚR között, mert ti féltetek a tűztől, és nem mertetek felmenni a hegyre.”*.  
Nincs bizalom, nincs hűség, nincs hit a Szabadító felé. Nincs. Érdekes módon épp azért, mert jelen van, kijelent és be is teljesíti a szavát. Túlságosan élő, valós az Úr. Mennyivel könnyebb volt kőszobrok és egyéb bálványok előtt leborulni. Azok némák voltak és azok is maradtak mindig. Azokról el lehetett hinni, hogy azt teszik, amit az ember akar. Nem volt valós, ténylegesen ható hatalmuk, épp ezért nyugodtan lehetett bármit mondani és ígérni előttük és utána ugyanilyen könnyedén semmibe venni az egészet.   
Amíg elhihetem, hogy a földi dolgok határoznak meg, addig könnyű nagy hangúnak, okosnak, ravasznak a saját igazságaimat hirdetőnek maradni, de ha Isten előtt kell megállnom, ha Vele kell vitába szállni a viselt dolgaim mentén, akkor valahogy jobb lent maradni a domb aljánál, jobb otthon maradni az istentiszteletről a kényelmes fotelemben és inkább odaküldeni valaki mást, hogy igazoljon már valahogy.   
Aranyborjú helyett, most egy közvetítőt próbálok bálvánnyá emelni az életemben. Ők Mózest szeretnék szidni, vagy épp dicsőíteni, mert vele lehet vitatkozni, neki ellent tudnak mondani. De ugyanúgy lehet bárki bálvánnyá, kifogássá. „Velem ilyen, meg olyan rossz történt, ezért romlott meg a kapcsolatom az Úrral. Nekem volt egy lelki vezetőm, de többet olyan nem lesz, így már nem hallom Istent. Vagy: én a lelkésszel nem értek egyet, úgyhogy Istennel is vitában állok. Én nem tudom az Urat tisztelni, ha ilyen és olyan bűnös emberek ott vannak a gyülekezetben. Vagy a még könnyebben kimondott kifogások: dolgoznom kell, muszáj pihennem is, nincs időm, nem tudom hogyan kell…” Kifogások, önámítások, amik a bálványainkká lesznek. Azt gondoljuk elsőre talán, hogy a kettő nem ugyanaz, pedig teljes mértékben. Hiszen milyen bálvány az, ami valójában Isten helyére kerülhet? Semmilyen. Nincs semmi és senki, aki ténylegesen oda tudna állni, ami, vagy aki helyettesíthetné. Csak kifogások vannak, amikben mi is egyre inkább hinni kezdünk, alájuk rendeljük az életünket. És ott uralkodnak rajtunk, a rabságukban élünk és egyre inkább szenvedünk. Hiszen az ember tényleg szenved csak, amikor a minél hosszabb életet, az anyagi biztonságot, a minél nagyobb kényelmet és nyugalmat kezdi hajszolni, hát még akkor, mikor hűségesebb szeretetet keres a mennyei Atyáénál.  
„*7Ne legyen más istened rajtam kívül! 8Ne csinálj magadnak semmiféle bálványszobrot azoknak a képmására, amik fenn az égben, lenn a földön vagy a föld alatt a vízben vannak. 9Ne imádd és ne tiszteld azokat, mert én, az ÚR, a te Istened, féltőn szerető Isten vagyok!”*Az Úr téged minden és mindenkinél jobban, féltőn szeret. Ezért mondja, vagy legyünk sarkosak: parancsolja neked ezt – bár az eredeti kifejezéssel élve jelenti ki érted. Mert Ő nem akar téged ilyen rabságokban látni és hagyni. Mert Ő nem szenvedést szán neked, hanem, ahogyan az igehirdetési ige előtt is mondtam, az apostolok bizonyságával: „kegyelem nektek és békesség”. Ez az Úr akarata neked is. Ő szabadulást akar hozni neked!

Azt mondtam, hogy a félelemtől, az élő kapcsolat rettegésétől mást kell jelentsen ez az ige annak, aki ismeri Jézus Krisztust. Aki a Krisztusba, a Megváltó Úrba kapaszkodik az életével, az meghallja, hogy mit jelent az, hogy „*irgalmasan bánok ezer nemzedéken át azokkal, akik szeretnek engem és megtartják parancsolataimat.”*. Nem kényszerű belenyugvást a hatalom akaratába, nem erőszakkal rám erőltetett korlátokat és feladatokat, hanem épp ellenkezőleg: szabadítást szeretetre. Azt jelenti, hogy igenis van lehetőségem Krisztussal élni és, ha ellene döntök, ha távol akarom tartani magamat a kegyelemtől és a békességtől, akkor az azon kívüli dolgok fogják is majd uralni az életemet. Olyanok, amik az Úr szemében utálatosak, mint a békétlenség, a kegyetlenség, a szeretetlenség. Neked szabadságod van a Krisztussal való öröm megélésére már ma. Karácsonykor a világba, hozzád is közvetlen közelségbe érkezett szabadító Urat ünnepeljük és nekünk ma mégis úgy tűnik, hogy ugyanúgy kérdéssé tud válni - ahogyan a Sínai-hegynél kérdéssé vált -, hogy akarunk-e személyesen találkozni, élő kapcsolatba lenni a Mindenható Úrral, vagy inkább ellene is harcot és távolságtartást hirdetünk?

A hét elején kicsit úgy tűnt, hogy többen megállni, helyben maradni kényszerülnek, mert nem lesz elég benzin, üzemanyag a tovább haladásra. Nem kétséges, hogy ma sokan érzik úgy, a lelkiüzemanyaguk is igencsak fogytán van, és ugyanúgy nézik, kutatják, hogy melyik töltőállomáson lehet még hozzájutni valamihez, ami még mozgásban tarthatja őket. Isten azonban épp azt üzeni ma nekünk, hogy egy részről válogassuk meg jól, hogy csak az igazi töltőállomásra térjünk be és a hamisak ne tévesszenek meg, illetve, hogy ne úgy haladjunk, hogy csak éppen kúttól kútig legyen elég a töltekezés. Ha folyamatos a kapcsolatunk Vele, akkor legyen akármilyen világi, vagy épp lelki válságunk, nem fog kifogyni az üzemanyag: az Ő kegyelme és békessége az életünkből. Isten népe, töltődj az Ő kutjából napról napra, hogy ne rabságban, hanem a Szabadító ünnepében élhess egész életedben! Így legyen! Ámen